ທ່ານ Gates ໄປເກົາຫຼີໃຕ້ ເພື່ອຫາລື ກ່ຽວກັບສະຖານະການ ໃນແຫຼມເກົາຫຼີ
ທ່ານ Gates ກ່າວວ່າ ການດໍາເນີນ ຄວາມພະຍາຍາມ ທາງດ້ານການທູດ ກັບເກົາຫຼີເໜືອ ມີທາງເປັນໄປໄດ້ຢູ່
ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Robert Gates ກ່າວວ່າການເຈລະຈາ 6 ຝ່າຍກ່ຽວ ກັບໂຄງການນິວເຄລຍຂອງເກົາຫຼີເໜືອນັ້ນ ສາມາດທີ່ ຈະໄຂຄືນໃໝ່ໄດ້ ເວລາໃດທີ່ເກົາຫຼີເໜືອຫາກຢຸດເຊົາ ການກະທຳແບບທ້າທາຍເກາະຜິດແລະປະຕິບັດຕາມ ຂໍ້ຕົກລົງຕ່າງໆທີ່ຜ່ານມາຂອງຕົນ ທ່ານ Gates ໃຫ້ການຢືນຢັນດັ່ງກ່າວໃນວັນສຸກມື້ນີ້ ຢູ່ທີ່ກຸງໂຊລ ບ່ອນທີ່ທ່ານຫາກໍເດີນທາງໄປເຖິງເພື່ອ ຈະເລຈາຫາລື ກັບລັດຖະມຸນຕີປ້ອງກັນປະເທດຂອງ ເກົາຫຼີໃຕ້ ທ່ານ Kim Kwan-jin ກ່ຽວກັບຄວາມ ເຄັ່ງຕຶງຢູ່ໃນແຫຼມເກົາຫຼີເວລານີ້ ລັດຖະມົນຕີກະຊວງປ້ອງກັນປະເທດຂອງສະຫະລັດ ກ່າວຕໍ່ພວກນັກຂ່າວວ່າ ການພົວພັນທາງດ້ານການທູດ ມີທາງເປັນໄປໄດ້ກັບພຽງຢາງ ຖ້າການກະທຳ ຂອງອຳນາດການປົກຄອງເກົາຫຼີເໜືອ ຫາກສະແດງໃຫ້ເຫັນວ່າ ການ ເຈລະຈາໃນອະນາຄົດ ອາດໃຫ້ດອກອອກຜົນຫຼືດຳເນີນໄປດ້ວຍຄວາມສຸດຈະລິດໃຈ ທ່ານ Gates ຊຶ່ງໄດ້ເຈລະຈາຫາລືກັບປະທານາທິບໍດີເກົາຫຼີໃຕ້ທ່ານ Lee Myung-bak ນຳໃນລະຫວ່າງການເດີນທາງໄປຢ້ຽມຢາມຄັ້ງນີ້ກ່າວວ່າ ການທູດອາດສາມາດເລີ້ມຂຶ້ນໄດ້ ດ້ວຍການເຈລະຈາໂດຍກົງລະຫວ່າງເກົາຫຼີເໜືອ ແລະເກົາຫຼີໃຕ້ ການເຈລະຈາ 6 ຝ່າຍກ່ຽວກັບໂຄງການນິວເຄລຍຂອງພຽງຢາງທີ່ຈີນເປັນເຈົ້າພາບແລະ ມີີ 2 ເກົາຫຼີ ຍີ່ປຸ່ນ ຣັດເຊຍແລະສະຫະລັດເຂົ້າຮ່ວມນັ້ນໄດ້ຖືກໂຈະມາແຕ່ປີ 2008